KALAH BASAING
Oleh: Roni Race Batola
Karna kada kawa maraih/managwini Erus Rabayah, Utuh Ujal pina banyak maungut. Kawannya, Anan nang sama2 pada lucung jua kahandakan mangawini si Erus malah kadada bamasalah.
“Aku sanang banar hati Jal ae,,karna kita sama2 kada bajuduh wan Erus Rabayah anaknya H. Dulah,” ujar Anan.
“Kanapa maka ikam sanang Nan, kalu aku malah sakit hati karna kahandak kada kasampaian,” ujar Ujal.
“Artinya kita lumbus badua-dua,” sahut Anan.
“Aku malah kada rila karna bila di antara kita badua kada mandapatkannya, maka jadi jua mandur Ijuh nang pincang itu cagar mangawininya manjadiakan bini ka-ampat,” ujar Ujal sadih.
“Itulah untungnya urang baduit, sakahandak mancari bini apakah handak nang bujang pancukan, apakah nang balu atawa nang sudah baranakan,” ujar Anan.
“Itu ngarannya malanggar HAM,” ujar Ujal.
“HAM nang mana, karna duit bakuasa,” sahut Anan.
“HAM kita nang dilanggarnya, jangankan dua talu ikung, saikung haja balum pakulih,” ujar Ujal.
“Makanya samalam Erus Rabayah bapadah bila handak wan inya maka kita harus tamat mangaji, maksudku mangaji Alquran kada tamat mangaji A-Alifan kaya nang ikam gawi samalam,” ujar Anan.
“Sabujurnya aku sudah jua balajar mangaji wan abahnya Erus,” ujar Ujal.
“Kaya apa hasilnya Jal, ada juakah kamajuan supaya kawa mangawini anak sidin,” ujar Anan batakun.
“Aku bahimat banar balajar karna handak manyaingi mandur Ijuh nang pincang ngitu supaya si Erus jangan jadi bini ka-ampatnya. Kasihan si Erus mandapat laki nang kada sabanding,” ujar Ujal.
“Kalu ikam bujur-bujur handak, maka aku bakalah,” ujar Anan manyarah.
“Tapi… tapi Nan ai, kajianku kada maju-majunya, mulai pamulaan balajar haja aku rancak disariki sidin,” ujar Ujal.
“Napa pasalnya Jal?” ujar Anan.
“Ujar pa haji abahnya Erus, supaya lakas pintar mangaji maka ada caranya, yaitu balajar dan ejalah bigi-bigian haja kada usah mambaca langsung,” ujar Ujal bakisah.
“Lalu ikam turutilah kahandak sidin itu,” ujar Anan.
“Sebagai calun minantu nang baik maka samunyaan nang dipadahi sidin itu kuturuti,” ujar Ujal.
“Jadi lambar atawa barapa juz ikam sudah kawa ma-eja,” ujar Anan batakun.
“Sial Nan ai, aku sial banar, balum apa-apa aku langsung disuruh ampih, dipadahakan sidin pambabal,” ujar Ujar manyasal.
“Mungkin ikam kada bisa marayu sidin, cuba ikm mauruti batis atawa mambawaakan sidin roko,” ujar Anan.
“Wayah itu sidin baucap, bila handak lakas pintar mambaca huruf-huruf arab maka bacalah tunggal bigian. Lalu mulai kusambatilah bigi-bigian itu, yaitu bigi nangka, bigi rambutan, bigi durian, bigi tiwadak, bigi salak, bigi tarap dan… banyak ai bigi-bigian lainnya,” ujar Ujal. Hahahahaha
bjn_Latn min_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn